ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
1. Ընթացիկ իրավիճակը և իրավական ակտի ընդունման անհրաժեշտությունը, առաջարկվող կարգավորման բնույթը
Հայաստանի Հանրապետության արդարադատության նախարարության պատվերով մշակվել և ներդրվել են վարչական և սնանկության դատավարությունների էլեկտրոնային համակարգերը, որոնց միջոցով իրականացվում են համապատասխան դատավարությունների շրջանակներում փաստաթղթերի էլեկտրոնային ներկայացումը, ստացումը և շրջանառությունը, ինչպես նաև օրենքով նախատեսված այլ դատավարական գործողություններ։
Նշված համակարգերի մշակման պայմանագրերով նախատեսված երաշխիքային սպասարկման ժամկետների ավարտով պայմանավորված՝ անհրաժեշտություն է առաջացել ձեռք բերել հետերաշխիքային սպասարկման ծառայություններ՝ ապահովելու դրանց տեխնիկական սպասարկման շարունակականությունը։ Սպասարկման բացակայությունը կարող է հանգեցնել համակարգերի աշխատանքի ընդհատումների, դատավարական փաստաթղթերի ներկայացման կամ ստացման անհնարինության, դատավարական ժամկետների պահպանման խնդիրների, ինչպես նաև տվյալների ամբողջականության և տեղեկատվական անվտանգության ռիսկերի։
Միաժամանակ անհրաժեշտ է իրականացնել սնանկության դատավարության գործող էլեկտրոնային համակարգի բարելավումներ՝ այն 2026 թվականի հունիսի 18-ին ընդունված Հայաստանի Հանրապետության սնանկության օրենսգրքով (ՀՕ-252-Ն) նախատեսված նոր իրավական կարգավորումներին և դրանցից բխող բիզնես գործընթացներին համապատասխանեցնելու նպատակով։ 
Վարչական և սնանկության դատավարությունների էլեկտրոնային համակարգերի բարելավման, տեխնիկական շարունակականության և աշխատանքի կայունության ապահովման հարցը քննարկվել է նաև Տեղեկատվական համակարգերի կառավարման խորհրդի՝ 2026 թվականի օգոստոսի 8-ին կայացած նիստում։ N ԽԱ/21-2026 արձանագրության 4.1-ին կետով Խորհուրդը հավանություն է տվել մինչև 150.0 մլն դրամ բյուջետային ֆինանսավորման հատկացմանը՝ վարչական դատավարության և սնանկության էլեկտրոնային համակարգերի անհրաժեշտ բարելավումների, գործող իրավական ու տեխնիկական պահանջներին, այդ թվում՝ «Հենակետ» ստանդարտին համապատասխանեցման և ADEL պետական տեղեկատվական համակարգի տվյալների փոխանակման շերտին միացման, ինչպես նաև համակարգերի աշխատանքի կայունության ապահովման և համապատասխանեցման նպատակով։
Նախատեսվող ծառայությունների ընդհանուր արժեքը կազմում է 135,000.0 հազար դրամ, որից՝
1) վարչական դատավարության էլեկտրոնային համակարգի հետերաշխիքային սպասարկման ծառայություններ՝ 45,000.0 հազար դրամ, որից՝ 11,250.0 հազար դրամը 2026 թվականի համար.
2) սնանկության դատավարության էլեկտրոնային համակարգի հետերաշխիքային սպասարկման ծառայություններ՝ 45,000.0 հազար դրամ, որից՝ 11,250.0 հազար դրամը 2026 թվականի համար.
3) սնանկության դատավարության էլեկտրոնային համակարգի բարելավման ծառայություններ՝ 45,000.0 հազար դրամ։
Ծառայությունները նախատեսվում է ձեռք բերել «Հարմոնիա» տեղեկատվական տեխնոլոգիաների և կրթության զարգացման հիմնադրամից՝ մեկ անձից գնման ընթացակարգով՝ «Գնումների մասին» օրենքի 23-րդ հոդվածի 1-ին մասի 1-ին կետի և Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգի 23-րդ կետի 4-րդ ենթակետի 15.1-ին կետի հիման վրա՝ հաշվի առնելով, որ ծառայությունների իրականացումն այլ կազմակերպության կողմից կարող է առաջացնել գործող համակարգերի տեխնիկական շարունակականության խաթարման և դրանց բաղադրիչների ու ինտեգրացիոն կապերի անհամատեղելիության ռիսկեր։ Նշված մոտեցումը պայմանավորված է գործող համակարգերի ծրագրային ճարտարապետության, տվյալների կառուցվածքների, փոխկապակցված ծրագրային բաղադրիչների և ինտեգրացիոն մեխանիզմների առանձնահատկություններով, որոնց պահպանումը կարևոր է համակարգերի անխափան աշխատանքի և տվյալների ամբողջականության ապահովման համար։ Միաժամանակ, սնանկության դատավարության էլեկտրոնային համակարգի նոր իրավական կարգավորումներին համապատասխանեցման շրջանակում փոփոխությունները պետք է իրականացվեն՝ հաշվի առնելով գործող գործառույթների և փոխկապակցված բաղադրիչների ազդեցությունը համակարգի ընդհանուր աշխատանքի վրա։ Այս հանգամանքները պայմանավորում են համակարգերի առանձնահատկություններին լիովին տիրապետելու և դրանց շարունակական սպասարկումն ու բարելավումն ապահովելու կարևորությունը՝ նվազեցնելով տեխնիկական անհամատեղելիության, աշխատանքի խափանումների և լրացուցիչ ծախսերի առաջացման ռիսկերը։
Հարկ է նշել նաև, որ նախատեսվող ծառայությունների շրջանակը տարանջատված է «UNICOURT» ծրագրով նախատեսվող աշխատանքներից։ Մասնավորապես, «UNICOURT» ծրագրի շրջանակում նախատեսվում է մշակել բոլոր դատարանների համար նախատեսված միասնական բազային ծրագրային մոդուլները և էլեկտրոնային քրեական դատավարության համակարգը։ Ընդ որում, վարչական դատարանի էլեկտրոնային համակարգի նախագծի շրջանակում արդեն իսկ մշակված միասնական ծրագրային մոդուլները ներկայումս կիրառվում են վարչական և սնանկության դատավարությունների էլեկտրոնային համակարգերում և նախատեսվում է օգտագործել նաև «UNICOURT» համակարգում։ Հետևաբար նախատեսվող ծառայությունները չեն հատվում «UNICOURT» ծրագրի շրջանակում նախատեսվող աշխատանքների հետ։
Ելնելով վերոնշյալից՝ անհրաժեշտություն է առաջացել իրականացնելու վերաբաշխում, մասնավորապես, 1235 ծրագրի «31001․ Միասնական թվային միջավայրի ձևավորում» միջոցառման գումարների վերաբաշխման միջոցով նախատեսվում է 45,000․հազ․ դրամ հատկացնել Արդարադատության նախարարությանը՝ սնանկության դատավարության թվայնացման ծառայությունների բարելավման և 22,500․0 հազ․ դրամ՝ 2026թվականի հոկտեմբեր-դեկտեմբեր ժամանակահատվածում վարչական և սնանկության դատավարության էլեկտրոնային համակարգերի հետերաշխիքային սպասարկման ծառայությունների ձեռքբերման նպատակով։

2․ Կարգավորման նպատակը, ակնկալվող արդյունքները
Կառավարության որոշման նախագծի ընդունմամբ կապահովվի վարչական և սնանկության դատավարությունների էլեկտրոնային համակարգերի հետերաշխիքային սպասարկումը և սնանկության դատավարության էլեկտրոնային համակարգի բարելավումը:

3․ Նախագծի մշակման գործընթացում ներգրավված ինստիտուտները և անձինք․
Նախագիծը մշակվել է Արդարադատության նախարարության կողմից։

4․ Նախագծի ընդունման դեպքում լրացուցիչ ֆինանսական միջոցների անհրաժեշտության, պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին.
Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական բյուջեի եկամուտներում և ծախսերում փոփոխություններ չեն նախատեսվում:

5․ Կապը ռազմավարական փաստաթղթերի հետ. Հայաստանի Հանրապետության վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ 
Նախագիծն առնչվում է Հայաստանի Հանրապետության կառավարության  2021-2026թթ. ծրագրի 5.3 կետին, մասնավորապես, ապահովում է էլեկտրոնային արդարադատության ներդրման աշխատանքները։

